text: Mand sigtet for menneskesmugling
  03 oktober 2014 kl. 11.22
  En 36-årig mand fra Hviderusland bliver i dag fremstillet i grundlovsforhør ved Retten i Sønderborg.
  Han sigtes for indsmugling fra Tyskland til Danmark af syv illegale syriske statsborgere. Den sigtede blev anholdt af Udlændingekontrolafdelingen i Padborg.
  Politiet har i øjeblikket skærpet opmærksomhed på menneskesmuglere og det var i forbindelse med en motorvejskontrol, at den 36 årige blev anholdt.
  Med i den italiensk indregistrerede bil havde han 3 voksne og 4 børn fra Syrien, der nu bliver sendt til Sandholmlejren.
  